Diari Oficial de la Generalitat Valenciana


Sumari del DOGV 8547, del 14-05-2019 (2019/4327)

RESOLUCIÓ de 25 d'abril de 2019, del director general d'Administració Local, per la qual es publica la modificació dels Estatuts de la Mancomunitat Intermunicipal d'Alcàntera de Xúquer, Càrcer, Cotes i Sellent, per a l'Abastiment d'Aigües Potables i Altres Serveis.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8547

Data del DOGV
:   14-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4327


Data del document
:   25-04-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 25 d'abril de 2019, del director general d'Administració Local, per la qual es publica la modificació dels Estatuts de la Mancomunitat Intermunicipal d'Alcàntera de Xúquer, Càrcer, Cotes i Sellent, per a l'Abastiment d'Aigües Potables i Altres Serveis. [2019/4327]  
La Mancomunitat Intermunicipal d'Alcàntera de Xúquer, Càrcer, Cotes i Sellent, per a l'Abastiment d'Aigües Potables i Altres Serveis, per mitjà de l'acord del Ple, adoptat per majoria absoluta de vots en la sessió ordinària de 25 de març de 2019, va aprovar definitivament la modificació dels articles 2, 3, 4 i 16 dels seus estatuts.  
  
D'acord amb el que disposa l'article 22, dels Estatuts de la Mancomunitat, la modificació d'elements com les finalitats de la Mancomunitat tenen la naturalesa de modificació constitutiva de la Mancomunitat, en concordança amb el que disposa l'article 95.2 de la Llei 8/2010, de 23 de juny, de règim local de la Comunitat Valenciana, per la qual cosa, d'acord amb el que disposa l'article 95.1 de la llei esmentada, el procediment per a la seua tramitació i aprovació definitiva serà el que estableix l'article 93.2, 3 i 4 de la Llei valenciana de règim local.  
  
Perquè l'adaptació adquirisca eficàcia és necessari procedir a la publicació en el Diari Oficial de la Generalitat Valenciana, d'acord amb el que disposa l'apartat 4 de l'article 93 de la Llei de règim local de la Comunitat Valenciana.  
Remesos l'expedient tramitat i els estatuts aprovats a aquesta direcció general d'Administració local, no s'hi adverteix cap infracció de l'ordenament jurídic.  
Per tot això, d'acord amb la legislació mencionada i, concretament, amb l'article 93 de la Llei 8/2010, de 23 de juny, de la Generalitat, de règim local de la Comunitat Valenciana, i de conformitat amb el que disposa l'article 17 del Decret 151/2015, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Generalitat Valenciana els nous estatuts de la Mancomunitat Intermunicipal d'Alcàntera de Xúquer, Càrcer, Cotes i Sellent, per a l'Abastiment d'Aigües Potables i Altres Serveis, estatuts modificats i aprovats per acord plenari d'aquesta, i que es transcriu a continuació com a annex, ja que s'ha acreditat en l'expedient la legalitat de les actuacions. Igualment s'ordena la inscripció d'aquesta modificació en el Registre d'Entitats Locals.  
  
Contra aquesta resolució es podrà interposar recurs d'alçada davant la Secretaria Autonòmica de Presidència, en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
Tot això, sense perjudici, que els interessats puguen exercitar qualsevol altre recurs que per al seu dret consideren oportú.  
  
València, 25 d'abril de 2019.- El director general d'Administració Local: Antoni Such Botella.  
  
  
  
ANNEX  
Estatuts de la Mancomunitat Intermunicipal d'Alcàntera de Xúquer, Càrcer, Cotes i Sellent, per a l'Abastiment d'Aigües Potables i Altres Serveis  
  
TÍTOL I  
Disposicions generals  
  
CAPÍTOL I  
Constitució de la Mancomunitat  
  
Article 1  
1. Les entitats locals d'Alcàntera de Xúquer, Càrcer, Cotes i Sellent, província de València, a l'empara del que disposa l'ordenament jurídic vigent, acorden constituir-se en mancomunitat voluntària d'entitats locals per a l'organització i prestació, de manera mancomunada, de les obres, serveis i activitats de la seua competència, que es recullen en aquests estatuts.  
2. La Mancomunitat tindrà personalitat i capacitat jurídica per al complir les seues finalitats específiques.  
  
CAPÍTOL II  
 Denominació i seu  
  
Article 2  
La mancomunitat que es constitueix es denominarà la Mancomunitat Intermunicipal d'Alcàntera de Xúquer, Càrcer, Cotes i Sellent, per a l'Abastiment d'Aigües Potables i Altres Serveis, i té la capitalitat en el municipi de Càrcer, on radicaran els òrgans de govern i administració, i s'estableix el domicili fiscal en la plaça Doctor Paco Gozalbo Grau, 5-B.  
Està oberta la possibilitat d'incorporació o adhesió a la Mancomunitat de qualsevol altra entitat local interessada en les finalitats d'aquesta, per a obres, serveis i altres finalitats de competència municipal. Per a l'efectivitat de la incorporació es requerirà el compliment dels tràmits establits en l'ordenament jurídic vigent i en aquests estatuts.  
  
  
CAPÍTOL III  
 Objecte, finalitats i serveis  
  
Article 3  
1. La Mancomunitat Intermunicipal d'Alcàntera de Xúquer, Càrcer, Cotes i Sellent, per a l'Abastiment d'Aigües Potables i Altres Serveis, té com a objecte la defensa i la promoció dels interessos comuns dels municipis que la integren i l'organització i prestació mancomunada de totes aquelles activitats que tinga assumides, de conformitat amb aquests estatuts. Podrà promoure, executar i prestar totes aquelles actuacions, obres o serveis, públics o privats, que contribuïsquen a satisfer les necessitats i aspiracions dels municipis integrants.  
  
1.1. La Mancomunitat podrà assumir activitats destinades a l'atenció de les finalitats següents:  
A) Abastiment d'aigua potable a domicili  
Això comporta la conducció i manteniment de les xarxes des de l'origen fins als comptadors dels abonats. A part d'això i sense perjudici que alguna de les entitats locals integrades sol·liciten i obtinguen del Ple de la Mancomunitat Intermunicipal d'Alcàntera de Xúquer, Càrcer, Cotes i Sellent, per majoria absoluta del nombre legal dels seus membres, l'autorització per a dur a terme una gestió diferenciada de la totalitat o part del seu municipi, i aquest es farà càrrec de la cura i el manteniment de la xarxa de la Mancomunitat que li siga encomanada per a dur a terme aquest servei, i al qual se subministrarà l'aigua en alta amb la mateixa finalitat de proveir d'aigua potable la població de què es tracte.  
Es preveu la possibilitat de la reversió de la gestió diferenciada a petició del municipi interessat, sempre que prèviament es regulen pel Ple de la Mancomunitat, i per majoria absoluta, les condicions necessàries per a això. En qualsevol cas, totes les despeses produïdes per una gestió diferenciada, així com per la reversió d'aquesta, seran a càrrec del municipi afectat.  
B) Avaluació i informació de situació de necessitat social i l'actuació immediata en persones en situació o risc d'exclusió social. En virtut del que estableix la disposició transitòria segona de la Llei 27/2013, de 27 de desembre, fins al 31.12.2015 i mentre la Generalitat assumisca la titularitat de les competències relatives a la prestació dels serveis socials i de promoció i reinserció social, les continuarà duent a terme la Mancomunitat.  
C) Urbanisme: planejament, gestió, execució i disciplina urbanística. Protecció i gestió del patrimoni històric. Promoció i gestió de l'habitatge de protecció pública amb criteris de sostenibilitat financera. Conservació i rehabilitació de l'edificació.  
D) Medi ambient urbà: en particular, parcs i jardins públics, gestió dels residus sòlids urbans i protecció contra la contaminació acústica, lumínica i atmosfèrica en les zones urbanes.  
E) Tractament d'aigües residuals.  
F) Infraestructura viària i altres equipaments de la seua titularitat.  
G) Policia local, protecció civil, prevenció i extinció d'incendis.  
  
H) Trànsit, estacionament de vehicles i mobilitat. Transport col·lectiu urbà i interurbà.  
I) Informació i promoció de l'activitat turística d'interés i àmbit local.  
J) Fires, subministraments, mercats, llotges i comerç ambulant.  
K) Cementeris i activitats funeràries.  
L) Protecció de la salubritat pública.  
M) Promoció de l'esport i instal·lacions esportives i d'ocupació del temps lliure.  
N) Promoció de la cultura i equipaments culturals.  
Ñ) Participar en la vigilància del compliment de l'escolaritat obligatòria i cooperar amb les administracions educatives corresponents en l'obtenció dels solars necessaris per a la construcció de nous centres docents. La conservació, manteniment i vigilància dels edificis de titularitat local destinats a centres públics d'educació infantil, d'educació primària o d'educació especial.  
O) Promoció de la participació dels ciutadans en l'ús eficient i sostenible de les tecnologies de la informació i de les comunicacions.  
  
P) La realització d'aquells serveis necessaris en què tenen competència els municipis, com ara serveis tècnics en les diverses modalitats d'arquitecte, arquitecte-tècnic, enginyer industrial, enginyer tècnic industrial, enginyer agrònom, enginyer tècnic agrícola, ambientòleg, enginyer de camins, canals i ports, biòleg, graduat social i informàtic.  
  
Q) Realització d'aquells serveis necessaris respecte a les competències i els serveis que poden exercir els municipis segons la legislació vigent. Entre altres els relatius a gestions administratives, foment de la participació ciutadana, equipament i serveis informàtics, recursos humans i formació.  
R) A més, podrà prestar aquells altres serveis per als quals estiga habilitada per la legislació sectorial vigent, estatal o autonòmica, amb l'aprovació prèvia pel Ple de la Mancomunitat o modificació dels estatuts en el sentit d'incloure-hi els serveis esmentats.  
1.2. L'alteració de l'objecte i competències de la Mancomunitat constitueix una modificació constitutiva dels estatuts, d'acord amb el que disposa l'article 95.2.a de la Llei 8/2010, de règim local de la Comunitat Valenciana, en conseqüència es tramitarà d'acord amb el que disposa l'article 93.2 a 4 d'aquesta llei.  
2. La Mancomunitat podrà realitzar la prestació i explotació dels serveis, d'acord amb qualsevol de les formes previstes a la legalitat vigent per a les entitats públiques. Abans del dia 1 de novembre de cada any es calcularà el cost efectiu de cada un dels serveis, en els termes de la legislació vigent.  
3. Els serveis prestats seran serveis generals i específics.  
3.1. Són serveis generals els prestats i dirigits de forma general i indiferenciada al conjunt de totes les corporacions locals adherides o als veïns dels seus municipis, així com els serveis bàsics propis de l'Administració general de tota Administració pública. Es financen amb la quota ordinària.  
3.2. Són serveis específics els prestats i dirigits de forma específica i concreta en una part de les corporacions locals adherides o als veïns dels seus municipis. Es financen amb la quota específica de cada servei.  
4. La prestació de serveis per la Mancomunitat requerirà la tramitació prèvia del procediment legalment establit, que inclourà l'aprovació d'una memòria justificativa del servei pel Ple de la Mancomunitat i audiència a la Diputació Provincial, per a la corresponent modificació dels seus estatuts. Els municipis associats podran adherir-se a la totalitat de les finalitats previstes o només a una part, sempre que siguen independents entre aquests. L'adhesió d'un ajuntament a un servei mancomunat suposarà la subrogació de la Mancomunitat en la titularitat del servei en el respectiu municipi. En el cas dels serveis específics l'ajuntament haurà d'aprovar una resolució expressa d'adhesió, amb acceptació de les condicions i termes previstos en el reglament del servei.  
  
5. La Mancomunitat podrà prestar serveis de forma conjunta amb altres mancomunitats o altres administracions públiques per mitjà de consorcis, convenis interadministratius o qualsevol altra forma associativa prevista legalment.  
6. Els serveis que presta aquesta Mancomunitat, en el marc de la legislació vigent, són els especificats en els apartats A) i B) de l'article 3, punt 1.1 i amb aquesta última modificació s'assumeixen els serveis D) i P) del citat Article 3, 1.1.  
  
Article 4  
Facultats i potestats  
1. La Mancomunitat té assignades les facultats i potestats següents:  
  
1.1. La Mancomunitat té facultat per a intervindre en totes les matèries atribuïdes als municipis, especialment quan l'exercici d'aquestes facultats es faça a un àmbit superior al municipal.  
1.2. Els municipis adherits, davant la necessitat o conveniència de realitzar actuacions i/o de prestar serveis, amb un àmbit territorial superior al d'un municipi, consideraran prioritàriament l'atenció d'aquesta necessitat des de l'ens comarcal que és la Mancomunitat, a la qual hauran de donar audiència abans de resoldre sobre aquest tema.  
1.3. La Mancomunitat postula davant les altres administracions públiques territorials com a ens apte i idoni per a l'atenció de necessitats, la realització d'actuacions i/o prestació de serveis, amb un àmbit territorial superior al d'un municipi.  
1.4. La Mancomunitat podrà assumir la delegació d'atribucions, funcions o serveis, ja siguen de simple tramitació o informació o siguen resolutives, que la Generalitat Valenciana o altres administracions públiques aproven a favor seu.  
2. La Mancomunitat, per a complir el seu objectiu, podrà exercir i desenvolupar en tot el seu àmbit competencial i territorial d'actuació totes les potestats, facultats i funcions atribuïdes als municipis, en la condició d'ens públics territorials. Entre altres, les següents:  
a) Potestat reglamentària i d'acte-organització.  
b) Potestats tributària i financera.  
c) Potestat de programació o planificació.  
d) Potestat d'expropiació i d'investigació, delimitació i recuperació d'ofici dels seus béns.  
e) Presumpció de legitimitat i executivitat dels seus actes.  
f) Potestats d'execució forçosa i sancionadora.  
g) Potestat de revisió d'ofici dels seus actes i acords.  
h) Prelacions i preferències i la resta de prerrogatives reconegudes en la hisenda pública per als seus crèdits sense perjudici de les quals corresponguen a les hisendes de l'Estat, de les comunitats autònomes i dels municipis, així com la inembargabilitat dels seus béns i drets en els termes previstos en les lleis.  
i) Qualsevol altra potestat o facultat reconeguda a favor dels municipis que poguera ser convenient o necessària per a complir les finalitats de la Mancomunitat.  
  
TÍTOL II  
Òrgans de govern necessaris, atribucions i funcionament  
  
CAPÍTOL I  
 Òrgans de govern  
  
Article 5  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
3. El Ple de la Mancomunitat.  
4. El president.  
5. El vicepresident o vicepresidents, si escau.  
6. Igualment podran crear-se totes les comissions informatives que es requerisquen, i es tindrà en compte el nombre de serveis que la Mancomunitat preste.  
El Ple es constituirà com a comissió de comptes a l'efecte d'informar el compte general del pressupost que anualment ha d'aprovar-se.  
  
  
CAPÍTOL II  
 El Ple  
  
Article 6  
1. El Ple és l'òrgan suprem de govern i administració de la Mancomunitat, a la qual representa i personifica amb el caràcter de corporació de dret públic.  
2. El Ple de la Mancomunitat estarà integrat pels vocals representants de les entitats mancomunades.  
3. Els integrants del Ple seran els següents:  
a) Primers vocals: ho seran els alcaldes dels municipis mancomunats, que seran membres nats del Ple.  
b) Segons vocals: ho seran un regidor elegit pel Ple de cada ajuntament, per majoria absoluta.  
4. Es podrà designar un suplent del segon vocal representant del municipi. No obstant això, el dret al vot serà el que es determina en l'article 14.4.  
Tots els vocals podran participar en els debats, si bé el vot serà emés pel primer vocal de cada municipi si estiguera present en la sessió i, si no n'hi haguera, pel regidor designat com a segon vocal pel Ple d'aquesta corporació.  
5. Cessament  
a) La pèrdua de la condició d'alcalde comporta el cessament com a primer vocal.  
b) Els segons vocals mantindran la seua condició fins que no siguen revocats pel Ple que els va designar o perden la condició de regidor.  
  
c) Si la pèrdua de la condició d'alcalde o de regidor estiguera motivada per l'extinció del mandat, continuaran com a vocals en la Mancomunitat en funcions només per a l'administració ordinària fins a la presa de possessió dels seus successors.  
d) Si l'Ajuntament deixara de ser membre de la Mancomunitat, els seus representants perdran la condició de vocal.  
6. El mandat del president i vicepresident serà per dos anys de forma rotativa pels diferents ajuntaments coincidents amb el canvi de legislatura en les eleccions i a meitat d'aquesta. L'ordre rotatori és el següent:  
President: Càrcer, Alcàntera de Xúquer, Sellent, Cotes. Vicepresident: Alcàntera de Xúquer, Sellent, Cotes, Càrcer.  
  
Article 7  
Després de la realització d'eleccions municipals i una vegada que els ajuntaments hagen comunicat a la Mancomunitat el seu representant, el president en funcions convocarà la sessió plenària per a la constitució dels ajuntaments. Si no es convocara en el termini assenyalat, quedarà automàticament convocada per a l'últim dia hàbil d'aquest termini.  
  
El secretari de la Mancomunitat notificarà la convocatòria i inclourà en l'ordre del dia la constitució i l'elecció de la Presidència.  
El Ple, en la sessió d'organització, considerarà, específicament, les competències, si escau, a delegar en la Presidència, per a afavorir el bon funcionament de l'organització de la Mancomunitat sense perjudici del seu control pel Ple.  
El mandat del Ple de la Mancomunitat es prolongarà fins a la realització de noves eleccions locals. Després continuarà en funcions fins a la data de constitució de la nova corporació. En aquest període només es podrà dur a terme l'administració ordinària i, en cap cas, es podran acceptar acords per als quals legalment es requerisca una majoria qualificada.  
  
Article 8  
Correspon al Ple de la Mancomunitat totes les competències que la normativa vigent en matèria de règim local atribueix al Ple dels ajuntaments, amb les adaptacions pertinents al règim propi de les mancomunitats, a més de les competències que específicament s'atribueixen a les mancomunitats per la Llei de règim local.  
  
En qualsevol cas, correspon al Ple de la Mancomunitat:  
a) Ratificar l'ordre rotatiu del president i dels càrrecs de la Mancomunitat, d'acord amb el que preveu l'article 6.6 dels estatuts.  
  
b) La modificació o reforma dels estatuts.  
c) Admissió i separació de membres de la Mancomunitat.  
d) Fixar anualment les aportacions econòmiques dels municipis integrants de la Mancomunitat.  
e) Informar de l'acord inicial de separació de qualsevol dels seus membres.  
f) Acordar la dissolució de la Mancomunitat i nomenar els vocals de la comissió liquidadora, així com l'aprovació de la proposta efectuada per aquesta.  
g) Totes aquelles que li siguen atribuïdes al Ple pels presents estatuts.  
  
CAPÍTOL III  
 El president  
  
Article 9  
El president de la Mancomunitat serà l'alcalde o regidor designat del municipi que segons l'ordre de rotació li corresponga, d'acord amb el que preveu l'article 6.6. En cas de renúncia pel president, haurà de formular-se per escrit davant el Ple de la Mancomunitat que adoptarà acord de coneixement, i passarà a ser president el membre següent segons l'ordre corresponent.  
Així mateix, el vicepresident exercirà el càrrec rotatiu pel mateix període de dos anys, en els mateixos termes que el president.  
2. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
  
Article 10  
El vicepresident substituirà el president en el càrrec per l'ordre del nomenament en cas d'absència, vacant o malaltia, tant en les gestions administratives i polítiques com en les sessions plenàries.  
  
Article 11  
Correspon a la Presidència de la Mancomunitat totes les competències que la normativa vigent en matèria de règim local atribueix a l'Alcaldia dels ajuntaments, amb les adaptacions pertinents al règim propi de les Mancomunitats. Així mateix, adoptarà les competències que li delegue el Ple de la Mancomunitat.  
La Presidència pot delegar l'exercici de les seues competències de conformitat amb el que preveu la normativa vigent en matèria de règim local per a la delegació de competències per l'alcalde dels ajuntaments.  
  
  
CAPÍTOL IV  
 Funcionament òrgans col·legiats  
  
Article 12  
Al Ple s'aplicarà el règim de funcionament que la normativa vigent en matèria de règim local preveu per al Ple dels ajuntaments, amb les particularitats següents:  
a) Les sessions ordinàries es realitzaran, com a mínim, una vegada per trimestre. Les extraordinàries quan així ho decidisca la Presidència o ho sol·licite, almenys, una tercera part (un terç) del nombre legal de vocals del Ple.  
En aquest últim cas, la realització no podrà retardar-se més de dos mesos després de feta la sol·licitud.  
b) El Ple es constitueix vàlidament amb l'assistència d'un terç del nombre legal dels seus membres, que ostenten un terç dels drets de vot. En qualsevol cas, el nombre de membres no pot ser inferior a tres. En tot cas, es requereix l'assistència del president i del secretari de la Mancomunitat, o aquells que legalment els substituïsquen.  
  
Article 13  
1. Les sessions del Ple han de convocar-se, almenys, amb dos dies hàbils d'antelació. En la citació es farà constar l'ordre del dia.  
2. La notificació de les convocatòries podrà realitzar-se per via electrònica, per correu i per qualsevol altre mitjà que deixe constància de la seua recepció. Podrà fer-se individualment a l'integrant de l'òrgan col·lectiu o remetent-la a l'ajuntament de què forme part. S'adoptaran mesures per a facilitar l'accés dels vocals a la informació relativa als assumptes inclosos en l'ordre del dia.  
A aquest efecte i a fi d'assegurar el compliment de les garanties procedimentals establides en la Llei 11/2007, de 22 de juny, d'accés electrònic dels ciutadans als serveis públics, i qualsevol altra legislació, que regule aquesta matèria, es farà pels mitjans i amb les garanties, principis i requisits establits en aquesta norma.  
  
  
Article 14  
1. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal de membres del Ple per a l'adopció dels acords en les matèries següents. Per a això es tindrà en compte el que disposa el número 3 d'aquest article.  
- Acordar la modificació dels estatuts, amb els tràmits previs necessaris. Si la modificació no afecta els elements constituents de la Mancomunitat, l'acord del Ple serà definitiu.  
- Acordar la dissolució de la Mancomunitat, amb els tràmits previs necessaris i nomenar els vocals membres de la comissió liquidadora, així com l'aprovació de la proposta efectuada per aquesta.  
- Qualsevol altra matèria que així es dispose en la legislació vigent i els presents estatuts.  
3. A l'efecte de votacions, en el Ple de la Mancomunitat s'utilitzarà el sistema de vot ponderat, corresponent a cada municipi un nombre de vots que s'assignarà prenent com a referència l'escala prevista en la legislació de règim electoral general per a la determinació del nombre de regidors que corresponen als municipis, si bé els estatuts, atesa la tipologia poblacional dels municipis que conformen la mancomunitat, podran, amb caràcter excepcional i degudament justificats, reajustar els vots d'algun o alguns trams de població per a aconseguir una major representativitat.  
El nombre d'habitants que servirà de base per a l'aplicació d'aquesta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat.  
4. El vot serà emés per l'alcalde o alcaldessa de cada municipi, si estiguera present en la sessió, i, en defecte d'això, pel regidor designat com a segon vocal pel Ple d'aquesta corporació.  
Totes les referències al quòrum requerit per a adopció d'acords o vàlida constitució del Ple, excepte la referència a un mínim de tres membres establit per la llei, s'ha d'entendre referit al nombre de vots com a conseqüència de l'aplicació del sistema de vot ponderat introduït per la Llei 8/2010. Aquesta puntualització afecta els articles 3.1.A), 12, 14.1 i 2, 22.3, 23.1.b), 24.1.d), 26.b) i 27.4.  
5. La resta d'aspectes relatius al règim de funcionament, sessions i competències dels òrgans de la Mancomunitat s'ajustarà al que s'estableix en els corresponents estatuts i al que s'estableix per als ajuntaments en la normativa de règim local.  
  
TÍTOL III  
Del personal  
  
CAPÍTOL I  
 Habilitació estatal  
  
Article 15  
En la Mancomunitat hi haurà un lloc de treball reservat a funcionaris d'Administració local amb habilitació de caràcter estatal als quals correspondran les funcions de Secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.  
Mentre no es classifique reglamentàriament, per l'òrgan autonòmic competent, aquest lloc de treball, les funcions esmentades podran ser exercides per algun funcionari d'Administració local amb habilitació de caràcter estatal d'algun dels municipis que integren la Mancomunitat amb la designació prèvia pel Ple d'aquesta.  
No obstant això, si una vegada creat i classificat es considera que el volum de serveis o recursos de la Mancomunitat és insuficient per al manteniment d'aquest lloc de treball es podrà, de conformitat amb la normativa aplicable, sol·licitar l'exempció de l'obligació de mantindre'l. En aquest supòsit i una vegada concedida la citada exempció les funcions reservades a habilitats nacionals s'exerciran a través de funcionari amb aquesta habilitació d'algun dels municipis que integren la Mancomunitat, si això no fora possible, aquestes funcions reservades s'exerciran per mitjà de l'acumulació a un funcionari amb habilitació de caràcter estatal d'una altra entitat local o pel servei d'assistència de les diputacions o per mitjà d'acumulació.  
En l'actualitat aquest lloc s'exercirà per aquell que exercisca aquest càrrec a l'Ajuntament de Càrcer, que serà substituït en cas d'absència per malaltia o altres causes, segons el que disposa la legislació vigent en matèria de règim local.  
  
CAPÍTOL II  
 La resta de personal  
  
Article 16  
En la condició d'entitat local territorial, en matèria de personal, a la Mancomunitat és aplicable tota la normativa vigent a cada moment per a les entitats locals en matèria de personal, amb les adaptacions pertinents al règim propi de les mancomunitats i als presents estatuts, amb les particularitats següents:  
a) Cap del personal de la Mancomunitat correspon a la Presidència.  
  
b) La Mancomunitat podrà autoritzar la col·laboració d'algun dels seus empleats, amb qualsevol dels ajuntaments dels municipis integrants o amb qualsevol de les entitats públiques a les quals té participació. La col·laboració podrà ser de la totalitat o de part de la jornada de l'empleat. Així mateix, podrà autoritzar la col·laboració i prestació de serveis d'algun dels empleats dels ajuntaments que la integren, en aquesta Administració supramunicipal.  
Aquestes col·laboracions requeriran l'acord de les dues entitats i la concreció de les despeses a assumir per cada una d'aquestes, pel cost de l'empleat.  
c) Personal interí. La Mancomunitat, de forma motivada, podrà autoritzar l'aplicació/utilització de les borses de treball temporal que aquesta tinga aprovades i en vigor, per qualsevol dels ajuntaments integrants o per qualsevol de les entitats públiques en les quals té participació.  
Amb l'autorització prèvia de l'entitat titular de la borsa, podrà aprovar l'aplicació/utilització de les borses de treball temporal constituïdes i en vigor, a qualsevol de les entitats públiques a les quals té participació.  
  
d) Dissolució de la Mancomunitat. Si es produeix la dissolució de la Mancomunitat, serà d'aplicació el que es disposa en l'article 27.3 d'aquests estatuts.  
En qualsevol cas, s'estarà al que disposa l'article 103 de la Llei 8/2010, de règim local de la Comunitat Valenciana.  
  
TÍTOL IV  
Règim econòmic  
  
CAPÍTOL I  
 Recursos econòmics de la Mancomunitat  
  
Article 17  
1. La hisenda de la Mancomunitat està constituïda pels recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes per la prestació de serveis o la realització d'activitats de la seua competència.  
d) Contribucions especials per l'execució d'obres o per a establiment, ampliació o millora de serveis de la competència de la Mancomunitat.  
e) Els procedents d'operacions de crèdits.  
f) Participació o recàrrec sobre els tributs de la Generalitat Valenciana o d'altres entitats locals que procedisquen, en els termes que s'establisquen en la seua legislació específica.  
g) Multes.  
h) Les aportacions, si escau, dels municipis mancomunats.  
i) Totes aquelles formes d'ingressos previstos en la legislació vigent.  
  
  
Article 18  
1. Per a la imposició, exacció, liquidació i cobrança dels recursos enumerats en els apartats c) i d) de l'article anterior, la Mancomunitat aprovarà les ordenances fiscals corresponents als diferents serveis, i aquestes ordenances tindran força obligatòria en tots els municipis integrants, una vegada aprovades.  
2. Per a la resta d'ingressos, s'haurà de dictar resolució de l'òrgan de la Mancomunitat que resulte competent en funció de la matèria.  
3. Correspondrà als municipis facilitar a la Mancomunitat tota la informació necessària per a la formació dels padrons, altes, baixes i altres modificacions referides als contribuents afectats pels diferents serveis que constituïsquen les finalitats regulades en articles anteriors.  
  
4. La Mancomunitat podrà, en qualsevol moment, pels seus propis mitjans, comprovar la veracitat i exactitud de les dades a què fa referència el número anterior.  
  
CAPÍTOL II  
 Del pressupost  
  
Article 19  
1. La Mancomunitat aprovarà anualment un pressupost, de conformitat amb el que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen realitzar durant el corresponent exercici econòmic.  
3. S'inclouran en el pressupost les inversions que es pretenguen realitzar, així com les fonts de finançament.  
  
CAPÍTOL III  
 Del patrimoni  
  
Article 20  
1. El patrimoni de la Mancomunitat estarà integrat per tota classe de béns, drets i accions que legítimament adquirisca, bé en el moment de la constitució o amb posterioritat. A aquest efecte s'haurà de formar un inventari, de conformitat amb el que disposen les disposicions vigents en la matèria.  
2. La participació de cada entitat mancomunada en aquest patrimoni es fixarà tant inicialment, com, d'ara endavant, en funció del nombre d'habitants de dret de cada entitat, segons l'últim padró municipal a 1 de gener de l'any anterior.  
No obstant això, i donades les característiques de les aportacions a la Mancomunitat, podran ser tinguts en compte altres factors de ponderació, aprovats pel Ple de la Mancomunitat.  
3. El manteniment reiterat en situació de deutor a la Mancomunitat per part d'una entitat local serà causa suficient per a procedir-ne a la separació definitiva. Les quantitats degudes i les despeses derivades es podran reclamar de conformitat amb els apartats 1 i 2 d'aquest article. Per a la separació definitiva se seguirà el procediment previst en aquests estatuts.  
  
  
TÍTOL V  
Vigència, modificació d'estatuts   
i dissolució de la Mancomunitat  
  
CAPÍTOL I  
 Vigència de la Mancomunitat  
  
Article 21  
La Mancomunitat es constitueix per temps indefinit.  
  
CAPÍTOL II  
 Modificació d'estatuts  
  
Article 22  
1. La modificació i dissolució d'una mancomunitat s'ajusta al mateix procediment que el de la constitució. La modificació de la mancomunitat implica la correlativa modificació dels estatuts en els aspectes que resulten afectats.  
2. S'entén per modificació d'una mancomunitat l'alteració dels seus elements constitutius, entre els quals hi ha els següents:  
  
a) Objecte, competències i potestats.  
b) Òrgans de govern i sistema de representació dels municipis en aquests.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
e) Aquells que, al marge dels anteriors, establisquen els estatuts de la Mancomunitat.  
3. La modificació dels estatuts en aspectes no constitutius s'ajustarà al procediment que en els mateixos estatuts s'establisca. Per a l'aprovació d'aquest tipus de modificació és suficient l'acord de l'òrgan plenari de la Mancomunitat, adoptat per majoria absoluta.  
  
4. En cas de dissolució d'una mancomunitat, aquesta mantindrà la personalitat jurídica mentre el Ple no aprove l'acord de liquidació i distribució del seu patrimoni, el qual es publicarà en el Diari Oficial de la Generalitat Valenciana.  
  
CAPÍTOL III  
 Adhesió a la Mancomunitat  
  
Article 23  
1. La incorporació o adhesió a la Mancomunitat d'un nou municipi no suposarà l'alteració dels elements constitutius. Serà necessari:  
  
a) El vot favorable de la majoria absoluta dels membres de la corporació interessada, i determinar, així mateix, l'acceptació dels seus estatuts.  
b) El vot favorable de la majoria absoluta dels vocals del Ple de la Mancomunitat.  
2. L'aportació inicial dels municipis incorporats a la Mancomunitat, amb posterioritat a la seua constitució, estarà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la inclusió.  
  
Si no existeix aquest patrimoni, aportarà la quota que resulte de multiplicar la quantitat a què fa referència l'apartat 2, de l'article 19, pel nombre d'habitants de dret del municipi i per un nombre d'anys que no podrà excedir de cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si escau, separació de la Mancomunitat.  
  
3. L'adhesió es podrà realitzar per a una finalitat de la Mancomunitat o per a diverses, sempre que les obres o serveis siguen independents entre si, i en atenció als aspectes tècnics o financers i les aportacions que s'haja d'efectuar es concretaran en els acords corresponents.  
  
4. Així mateix, haurà d'aportar totes les despeses que s'originen amb motiu de la seua inclusió en la Mancomunitat.  
CAPÍTOL IV  
 Separació de municipis de la Mancomunitat  
  
Article 24  
Mentre que per definició l'adhesió a la Mancomunitat només pot ser voluntària, la llei distingeix entre la separació voluntària, forçosa i unilateral.  
1. Per a la separació voluntària i unilateral de la Mancomunitat de qualssevol dels municipis que la integren serà necessari:  
a) Que ho sol·licite la corporació interessada, amb l'acord previ adoptat per majoria absoluta en el Ple d'aquesta.  
b) Que estiga al corrent del pagament de les seues aportacions.  
c) Haurà d'abonar totes les despeses que s'originen amb motiu de la seua separació, i la part del passiu contret per la Mancomunitat a càrrec seu.  
d) Que es vote favorablement per la majoria absoluta dels vocals del Ple de la Mancomunitat.  
2. En el supòsit de separació voluntària i unilateral, s'exigirà el compliment d'obligacions pendents pel municipi que pretenga la separació i la notificació a la Mancomunitat amb un any d'antelació. La separació de la Mancomunitat comportarà deixar de percebre pel municipi tots els serveis que estaven prestant-se per la Mancomunitat, i haurà d'abonar totes les despeses que s'originen amb motiu de la seua separació, i la part del passiu contret per la Mancomunitat a càrrec seu.  
3. Són causes de separació forçosa de municipis:  
a) El persistent incompliment del pagament de les seues aportacions.  
b) L'incompliment d'aquelles altres actuacions necessàries per al correcte desenvolupament de la Mancomunitat a les quals estiga obligat pels estatuts.  
Haurà d'estar precedit d'un requeriment previ i atorgament d'un termini raonable per al compliment de les seues obligacions.  
Per a la separació forçosa serà imprescindible l'acord del Ple de la Mancomunitat per majoria absoluta i ratificació, almenys, per igual nombre de les entitats mancomunades, excepte aquella que siga objecte de separació. La separació forçosa comportarà per a l'ajuntament afectat l'obligació de fer-se càrrec de totes les despeses que s'originen amb motiu de la seua separació, i la part del passiu contret per la Mancomunitat a càrrec seu.  
  
Article 25  
1. La separació d'una o diverses corporacions siga com siga el procediment seguit no obligarà el Ple a practicar liquidació de la Mancomunitat, i quedarà aquest dret en suspens fins al dia de la dissolució d'aquesta, data en què entrarà o entraran a participar en la part alíquota que li corresponga o corresponguen de la liquidació de béns de la Mancomunitat.  
En el cas que l'aportació inicial estiguera constituïda per elements del servei propis de l'ajuntament, es podrà per la Mancomunitat, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.  
2. Tampoc no podran, les corporacions separades, al·legar dret de propietat dels béns i serveis de la Mancomunitat, encara que radique en el seu terme municipal.  
  
CAPÍTOL V  
 Procediment de dissolució i liquidació de la Mancomunitat  
  
Article 26  
La Mancomunitat es dissoldrà per alguna de les causes següents:  
a) Per desaparició de la finalitat per a la qual va ser creada.  
b) Quan així ho acorde el Ple de la Mancomunitat i els ajuntaments mancomunats, amb el vot favorable de la majoria absoluta legal dels seus membres.  
c) Per dur-se a terme la prestació dels serveis objecte d'aquesta per l'Estat, comunitat autònoma, diputació provincial, per absorció de les competències municipals respectives.  
La dissolució de la Mancomunitat requerirà el mateix procediment que per a la constitució, és a dir, el contingut en l'article 93, apartats 2.3 i 4 de la Llei 8/2010, de 23 de juny. La fase de liquidació serà de conformitat amb el que determina l'article següent.  
Article 27  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en què manifesten aquest propòsit, i es requerirà per a la seua validesa la majoria absoluta de vots dels membres que legalment els integren.  
2. A la vista dels acords municipals, el Ple de la Mancomunitat, en el termini dels 30 dies següents a la recepció de la comunicació d'aquests, nomenarà una comissió liquidadora, composta pel president i, almenys, dos vocals. En aquesta s'integraran per a complir les seues funcions assessores el secretari i també l'interventor si n'hi haguera. Podrà igualment convocar a les reunions experts determinats, únicament als efectes de sentir la seua opinió o preparar informes o dictàmens en temes concrets de la seua especialitat.  
3. La comissió, en el termini no superior a tres mesos, farà un inventari de béns, serveis i drets de la Mancomunitat; xifrarà els seus recursos, càrregues i dèbits, i farà una relació del seu personal, i es procedirà més tard a proposar al Ple de l'entitat l'oportuna distribució o integració d'aquests als ajuntaments mancomunats, tenint en compte les mateixes dades que hagen servit per a la formació del patrimoni.  
  
També assenyalarà el calendari d'actuacions liquidadores, que no excedirà de sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
5. En qualsevol cas, verificada la integració del personal en les respectives municipalitats, seran respectats tots els seus drets de qualsevol ordre o naturalesa que aquest tinguera en la Mancomunitat.  
  
DISPOSICIÓ ADDICIONAL  
  
Única  
Els registres de les diverses entitats locals mancomunades tindran la consideració de registres delegats de la Mancomunitat a l'efecte d'entrada i presentació de documents, els quals seran posteriorment remesos a la seu de la Mancomunitat perquè consten en el Registre General.  
  
  
DISPOSICIONS FINALS  
  
Primera  
Aquests estatuts entraran en vigor l'endemà de la completa publicació en el Diari Oficial de la Generalitat Valenciana i continuaran vigents fins a la seua modificació o derogació expressa.  
  
Segona  
En allò no previst per aquests estatuts, serà d'aplicació el que estableix la legislació vigent de règim local per a les entitats locals.